杨万里
纪罗杨二子游南岭石人峰
二子同游石人峰，深行翠筱黄茅中。
初嫌微径无人踪，行到半岭径亦穷。
来时犹自闻鸡犬，且行且语不觉远。
上头无梯下无岸，前头难攀後难返。
黄茅翠筱深复深，忽有笛声出暗林。
草根一把牛骨骼，血点溅地惊人心。
二子相看面无色，疾趋山後空王宅。
野僧闻此叫绝天，拊破禅床椎倒璧。
荒山岂有吹笛声，乃是卧虎鼻息鸣。
二子归来向侬说，犹道兹游最清绝。
兹游清绝岂不佳，二子性命如泥沙。